13.

USEÚ sa utajujú na jednom z týchto stupňov: — „TRÈS SECRET UE/EU TOP SECRET“, ako je vymedzené v článku 2 písm. d) tohto rozhodnutia, pričom ich ohrozenie by pravdepodobne: a) priamo ohrozilo vnútornú stabilitu Únie alebo jedného či viacero z jej členských štátov alebo tretích krajín alebo medzinárodných organizácií; b) mimoriadne vážne poškodilo vzťahy s tretími krajinami alebo medzinárodnými organizáciami; c) priamo spôsobilo rozsiahle straty na životoch; d) mimoriadne vážne poškodilo operačnú účinnosť alebo bezpečnosť vyslaného personálu členských štátov alebo iných prispievajúcich síl alebo trvalú účinnosť mimoriadne cenných bezpečnostných alebo spravodajských operácií; alebo e) mimoriadne vážne a dlhodobo poškodilo hospodárstvo Únie alebo členských štátov; — „SECRET UE/EU SECRET“, ako je vymedzené v článku 2 písm. d) tohto rozhodnutia, pričom ich ohrozenie by pravdepodobne: a) významnou mierou zvýšilo medzinárodné napätie; b) závažne poškodilo vzťahy s tretími krajinami a medzinárodnými organizáciami; c) priamo ohrozilo životy alebo vážne narušilo verejný poriadok alebo bezpečnosť či slobodu jednotlivcov; d) poškodilo zásadné obchodné alebo politické rokovania, čo by vyvolalo značné operačné problémy pre Úniu alebo členské štáty; e) spôsobilo vážne poškodenie operačnej bezpečnosti členských štátov alebo efektívnosti mimoriadne cenných bezpečnostných alebo spravodajských operácií; f) spôsobilo závažné materiálne škody Únii alebo členskému štátu v oblasti finančných, menových, hospodárskych a obchodných záujmov; g) vážne zhoršilo finančnú situáciu významných organizácií alebo subjektov; alebo h) vážne zabránilo rozvoju alebo uplatňovaniu politík Únie so závažnými hospodárskymi, obchodnými alebo finančnými dôsledkami; — „CONFIDENTIEL UE/EU CONFIDENTIAL“, ako je vymedzené v článku 2 písm. d) tohto rozhodnutia, pričom ich ohrozenie by pravdepodobne: a) významne poškodilo diplomatické vzťahy, napríklad by to viedlo k oficiálnemu protestu alebo iným sankciám; b) ohrozilo bezpečnosť alebo slobodu jednotlivcov; c) vážne ohrozilo výsledok obchodných alebo politických rokovaní; spôsobilo operačné problémy pre Úniu alebo členské štáty; d) spôsobovalo poškodenie operačnej bezpečnosti členských štátov alebo efektívnosti bezpečnostných alebo spravodajských operácií; e) podstatne zhoršilo finančnú situáciu významných organizácií alebo subjektov; f) bránilo vyšetrovaniu trestného činu alebo teroristickej činnosti alebo uľahčovalo páchanie trestného činu alebo teroristickej činnosti; g) významne poškodzovalo finančné, menové, hospodárske a obchodné záujmy Únie alebo členských štátov; h) vážne zabránilo rozvoju alebo uplatňovaniu politík Únie so závažnými hospodárskymi, obchodnými alebo finančnými dôsledkami; — „RESTREINT UE/EU RESTRICTED“, ako je vymedzené v článku 2 písm. d) tohto rozhodnutia, pričom ich ohrozenie by pravdepodobne: a) bolo nevýhodné pre všeobecné záujmy Únie; b) malo negatívny vplyv na diplomatické vzťahy; c) spôsobilo závažné ťažkosti jednotlivcom alebo spoločnostiam; d) uviedlo Úniu alebo členské štáty do nevýhodného postavenia pri obchodných alebo politických rokovaniach; e) sťažilo zachovanie efektívnej bezpečnosti v Únii alebo členských štátoch; f) bránilo efektívnemu rozvoju alebo uplatňovaniu politík Únie; g) narušilo náležité riadenie Únie a jej činností; h) znamenalo porušenie záväzkov Európskeho parlamentu zachovávať utajovanú povahu informácií poskytnutých tretími stranami; i) spôsobilo porušenie zákonných obmedzení zverejňovania informácií; j) spôsobilo finančné straty alebo jednotlivcom či spoločnostiam uľahčilo neoprávnené obohatenie sa alebo získanie neoprávnenej výhody; k) bránilo vyšetrovaniu trestného činu alebo uľahčovalo jeho spáchanie.